Page:Siamese missions to Ceylon - Frankfurter - 1907.pdf/4

 (๑)ลุศักราช ๑๑๑๕ ปีระกา เบญจศก พระเจ้าลังกาแต่งทูตานุทูตจำทูลพระราชสาสน์เข้ามาขอพระสงฆ์ออกไปตั้งพระพุทธสาสนาในลังกาทวีป จึงดำรัสให้นิมนต์พระอุบาฬี พระอริยมุนี กับพระสงฆ์อันดับ ๑๒ รูป ส่งออกไปลังกากับด้วยทูตอันมานั้น.

(๒)ลุศักราช ๑๑๑๕ ปีระกา เบญจศก ฝ่ายพระเจ้ากิตติศิริราชสีหได้เสวยราชสมบัติในเมืองสิงขัณฑนครเปนอิศราธิบดีในลังกาทวีป แลครั้งนั้น พระพุทธสาสนาในเกาะลังกาทวีปหาพระภิกษุสงฆ์มิได้ จึงแต่งให้ศิริวัฒนอำมาตย์เปนราชทูต กับอุปทูต ตรีทูต จำทูลพระราชสารคุมเครื่องมงคลราชบรรณาการมีพระบรมสาริริกธาตุเปนอาทิมากับกำปั่นโอลันทพานิชวิลันดาเข้ามาเจริญทางพระราชไมตรีณกรุงเทพพระมหานคร ขออาราธนาพระภิกษุสงฆ์ออกไปให้อุปสมบทบวชกลบุตรกุลบุตร [sic]สืบพระพุทธสาสนาในลังกาทวีป ทรงพระกรุณาดำรัสสั่งให้จัดแจงรับทูตานุทูตลังกาตามธรรมเนียม แล้วให้เบิกทูตเข้าเฝ้ากราบถวายบังคม เสด็จออกแขกเมืองณมุกขพระที่นั่งสรรเพชรปราสาท ตรัสพระราชปฏิสัณฐาน ๓ นัดตามขัติยประเพณี แล้วพระราชทานรางวัลให้ทูตานุทูตตามสมควร จึงทรงพระกรุณาโปรดให้แต่งข้าหลวงเปนทูตานุทูตจำทูลพระราชสาสน์คุมเครื่องราชบรรณาการตอบออกไปถึงพระเจ้าลังกา แล้วโปรดให้อาราธนาพระอุบาฬี พระอริยมุนี พระราชคณะ ๒ พระองค์ พระสงฆ์อันดับ ๑๒ รูป ออกไปตั้งพระพุทธสาสนาบวชกลบุตรกุลบุตร [sic]ไว้ในลังกาทวีป แลให้สมเด็จพระสังฆราชแต่งพระราชสารออกไปอิกฉบับ ๑ แล้วให้แต่งกำปั่นลำหนึ่ง ให้ทูตานุทูตไทย กับทั้งพระสงฆ์ ๑๔ รูป แลพระราชสาร เครื่องราชบรรณาการ ลงกำปั่นนั้นไปกับกำปั่นทูตานุทูตอันมาแต่งลังกาทวีปนั้น.